
TALLINNA LINNAAMETNIK 2001. AASTAL

Käesolev töö sisaldab ülevaateid linna ametnikkonna soolisest  ja vanuselisest jagunemisest, staažist ja haridustasemest ning voolavuse näitajatest ajavahemikul 1. jaanuarist 2001 kuni 31. detsembrini 2001. Küsitlusega olid hõlmatud kõik linna ametiasutused, kusjuures teenistujad olid jaotatud põhigruppidesse: juhid, nõunikud, vanemametnikud ja  nooremametnikud  ning abiteenistujad. Abiteenistujaid vaadeldi ainud soolise ja vanuselise jaotuse järgi. Võrdlusmaterjalina on kasutatud 1999. aastal läbiviidud küsitluse tulemusi. 

Töös antakse lühiülevaade Tallinna Linnavolikogu käesoleva koosseisu volituste ajal toimunud muudatustest linna ametiasutuste struktuuris ja teenistujate koosseisus.

Tallinna linna ametiasutuste struktuur ja teenistujate koosseis aastatel 1999-2001

1999. aasta lõpus oli Tallinnas 29 ametiasutust: linnavolikogu kantselei, linnakantselei, 19 ametit ja 8 linnaosa valitsust, mille koosseisus oli kokku 2408 ametikohta (vt. tabel1).

Seoses linna juhtimisstruktuuri korrastamisega vaadeldaval ajavahemikul toimus rida ümberkorraldusi ametiasutuste struktuuris ja teenistujate koosseisus.

Alates 1. jaanuarist 2000 reorganiseeriti linnaosade haridusosakonnad. 

Alates 1. septembrist 2000:

· korraldati Kultuuriamet ja Muinsuskaitseamet ümber Tallinna Kultuuriväärtuste Ametiks;

· Spordiamet ja Noorsooamet  korraldati ümber Tallinna Spordi- ja Noorsooametiks.

Alates 1. novembrist 2000:

· korraldati ümber Rahandusameti tegevus ning pandi tema ülesanded Tallinna Linnakantseleile.

Alates 1. jaanuarist 2001:

· korraldati ümber Sisekontrolli Ameti  tegevus ning tema ülesanded pandi Tallinna Linnakantseleile;

·  korraldati Omandireformiamet, Linnaplaneerimise Ameti maa hinna osakond ja Linnavaraameti ehituskruntide osakond ja maakorralduse osakond ümber Tallinna Maa-ametiks;

· korraldati Linnaplaneerimise Amet, Keskkonnaamet ja Transpordiamet ümber Tallinna Säästva Arengu ja Planeerimise Ametiks;

· Linnavaraamet korraldati  ümber Tallinna Elamumajandusametiks;

· Hinna- ja Konkurentsiamet, Linnamajanduse Amet ja Turismiamet  (viimane oli ametiasutus alates 01. jaanuarist 2000 ning moodustatud linna asutuse Tallinna Turismiinfo baasil) korraldati ümber Tallinna Ettevõtlusametiks.

Alates 1. veebruarist 2001 moodustati Tallinna Turvalisus- ja Integratsiooniamet (tegevus lõpetati 1. märtsist 2002).

31. detsembri 2001 seisuga oli Tallinnas 23 ametiasutust: linnavolikogu kantselei, linnakantselei, 13 ametit (sh Tallinna Linnaarhiiv) ja 8 linnaosa valitsust, mille koosseisus oli kokku 1879,5 ametikohta.  

Vaadeldaval perioodil vähenes linna ametiasutuste arv 29-lt 23-le, s.o 21% ja linna teenistujate ametikohtade arv 2408-lt 1879,5-le, s.o 22%.

Tallinna linna ametiasutuste teenistujate ametikohtade jaotus 

Tallinna linna 23 ametiasutuse koosseisus oli seisuga 31.12.2001 kokku 1879,5 ametikohta (vt  tabel 2), sellest:

1105,5 ametniku (59%) ja 774 abiteenistuja (41%) ametikohta.

Võrreldes 1999. aastaga on ametnike ametikohtade osatähtsus teenistujate ametikohtade üldarvus vähenenud 2% (1999.a - 61%).

Ametnike ametikohtadest oli:

201 juhti (18%),

46 nõunikku (4%),

800 vanemametnikku (73%),

58,5 nooremametnikku (5%).

Võrreldes 1999. aastaga on kasvanud vanemametnike ametikohtade osatähtsus ametnike üldarvust 10% võrra (1999.a – 63%) nooremametnike osatähtsuse (1999.a – 16%) vähenemise arvel. Nõunike osatähtsus on võrreldes 1999. aastaga tõusnud 3%-lt 4%-le. Juhtide osatähtsus on jäänud samale tasemele – 18%.

Abiteenistujate 774-st ametikohast moodustasid 76% (589 ametikohta) Tuletõrje- ja Päästeameti abiteenistujate ametikohad (tuletõrjujad, päästjad jt) ning 21% (159,5 ametikohta) linnaosade valitsuste sotsiaalhoolekande osakondade abiteenistujate ametikohad (põhiliselt hooldustöötajad).

Graafik 1: Teenistujate ametikohtade jaotus põhigruppide lõikes (seisuga 31.112.2001)

Graafik 2: Ametnike ametikohtade jaotus põhigruppide lõikes (seisuga 31.12.2001)

Tallinna linna ametiasutuste teenistujate jaotus põhigruppide lõikes 

Tallinna linna ametiasutustes oli seisuga 31.12.2001 kokku tööl 1681 teenistujat (vt tabel 3),

sellest 1113 ametnikku (66%) ja 568 abiteenistujat (34%).

Ametnikest oli teenistuses:

194 juhti (17% ametnike üldarvust),

46 nõunikku (4%),

786 vanemametnikku (71%),

87 nooremametnikku (8%).

Erinevus kinnitatud koosseisu ja tegelikult 31.12.2001 seisuga tööl olnud teenistujate arvus:

	Teenistuja põhigrupp
	Kinnitatud

koosseisus ametikohti
	Tööl olnud teenistujate arv
	Erinevus:

vähem (-)

rohkem (+)

	Juhid
	201
	194
	-7

	Nõunikud
	46
	46
	

	Vanemametnikud
	800
	786
	-14

	Nooremametnikud
	58,5
	87
	+28,5

	Ametnikud kokku
	1105,5
	1113
	+7,5

	Abiteenistujad
	774
	568
	-206

	Kõik kokku
	1879,5
	1681
	-198,5


Juhtide ja vanemametnike põhigruppides on erinevus vakantsete kohtade arvel. Abiteenistujate kohtade osas põhjustab suure erinevuse 203 vakantset tuletõrje- ja päästetöötaja ametikohta.

Nooremametnike kinnitatust suurem arv on tingitud koosseisuvälistest piletikontrolöridest Säästva Arengu- ja Planeerimise Ametis.

Tabelid sisaldavad 31.12.2001 seisuga tööl olnud teenistujate arvu, sealhulgas ka koosseisuväliseid teenistujaid. Kokku oli linna ametiasutustes teenistuses 31.12.2001 seisuga 40 koosseisuvälist teenistujat, neist 39 olid ametnikud, neist: Linnakantseleis – 2; Ettevõtlusametis – 3; Maa-ametis – 4 ning Säästva Arengu- ja Planeerimise Ametis – 30.

Edaspidi vaadeldakse ainult 31.12.2001 linna ametiasutuses teenistuses olnud ametnikke.

Graafik 3: Ametnike jaotus põhigruppide lõikes (seisuga 31.12.2001)

Võrreldes 1999. aastaga on teenistuses olevate vanemametnike osatähtsus ametnike arvust kasvanud 6% (1999. a – 65%) nooremametnike osatähtsuse 6%-lise vähenemise arvel (1999.a – 14%). Teenistuses olevate juhtide ja nõunike osatähtsus on muutunud 1% võrra (1999.a juhid– 18%, nõunikud – 3%).

Ametnike sooline jaotus

Tallinna linna ametisutustes 31.12.2001 seisuga teenistuses olnud 1113 ametnikust (vt tabel 3) on:

naisi 763 ehk 69%

mehi 350 ehk 31%

	Põhigrupp


	Naisi
	Naisi, %
	Mehi
	Mehi, %

	Juhid
	91
	47
	103
	53

	Nõunikud
	25
	54
	21
	46

	Vanemametnikud
	588
	75
	198
	25

	Nooremametnikud
	59
	68
	28
	32

 Graafik 4: Ametnike sooline jaotus põhigruppide lõikes (seisuga 31.12.2001)

Võrreldes 1999. aastaga on linna teenistuses olevate meesametnike osatähtsus kasvanud 28%-lt 31%-ni. Põhigruppide kaupa on meeste osatähtsus kasvanud kõige enam nooremametnike hulgas 20%-lt 32 %-le; vanemametnike hulgas on meeste osatähtsus tõusnud 20%-lt 25%-le. Juhtide põhigrupis on aga tõusnud naisametnike osatähtsus 43%-lt 47%-le. Kõige väiksem sooline muudatus on olnud nõunike põhigrupis, kus naiste osatähtsus langes 55 %-lt 54%-le.

Ametnike vanuseline jaotus

Tallinna linna ametiasutustes seisuga 31.12.2001 teenistuses olnud 1113 ametnikust (vt tabel 3) on:

42% ametnike (470 ametnikku) vanus alla 40 aasta,

30% ametnikest (338  ametnikku) vanuses 41-50 aastat,

27% ametnikest (305 ametnikku) vanemad kui 51 aastat.

Võrreldes 1999. aastaga on ametnikkond noorenenud, alla 40-aastaste ametnike arv on kasvanud 7% (1999.a – 35%).

Graafik 5: Ametnike vanuseline jaotus põhigruppide lõikes (seisuga 31.12.2001)

%-des

	Põhigrupp/Vanus


	alla 21
	21-30
	31-40
	41-50
	51-60
	61-65
	üle 65

	Juhid
	
	15
	25
	35
	21
	4
	

	Nõunikud
	
	46
	17
	28
	9
	
	

	Vanemametnikud
	
	24
	17
	30
	24
	4
	1

	Nooremametnikud
	1
	15
	25
	29
	24
	5
	1


Juhtide põhigrupis on vanus suhteliselt kõrgem – 60% juhtidest (78 juhti) on üle 40 aastased, neist 58% on vanuses 41-50 aastat.

Nõunike põhigrupis moodustavad 63% (29 nõunikku) alla 40-aastased nõunikud, neist 72% (21 nõunikku) on vanuses 21-30 aastat.

Vanemametnike põhigrupis on 42% ametnikest (327 vanemametnikku) alla 40-aastased. Üle 40-aastaste ametnike hulgast (459 ametnikku) moodustavad 41-50 aastased ametnikud 51% (233 ametnikku).

Nooremametnike põhigrupis on alla 40-aastaseid ametnikke 41% (36 nooremametnikku), üle 40-aastaste nooremametnike hulgas  (52 ametnikku) moodustavad 41-50 aastased ametnikud 48% (25 ametnikku).

Linna ametiasutuses on ainult üks ametnik alla 21-aastane, s.o naisametnik nooremametnike põhigrupis.

Ametnike jaotus haridustaseme järgi 

Tallinna linna ametiasutustes seisuga 31.12.2001  teenistuses olnud 1113 ametnikust (vt tabel 4) on:

58% (649 ametnikku) kõrgharidusega, 

22% (241 ametnikku) keskeriharidusega,

Graafik 6: Ametnike jaotus haridustaseme järgi (seisuga 31.12.2001)

Võrreldes 1999. aastaga on kasvanud ametnike hulgas kõrgharidusega ametnike osatähtsus 7 % (1999.a – 51 %).

Juhtide hulgas on kõrgharidusega juhtide osatähtsus kasvanud 78% -lt 1999. aastal 86%-le 2001. aastal.

Samuti on kõrgharidusega ametnike osatähtsus suurenenud vanemametnike hulgas 51%-lt 1999. aastal 55%-le 2001. aastal ja nooremametnike hulgas vastavalt 8%-lt 17%-le.

Haridustase on langenud aga nõunike põhigrupis 85%-lt 1999. aastal 78%-le 2001. aastal, keskharidusega nõunike osatähtsus on suurenenud 8%-lt 17%-le. 

Kõrgharidust eeldavate ametikohtade arvust ja nende täitmisest seisuga 31.12.2001 annab ülevaate tabel 5.

Ametnike ametikohtade arvust (1105,5 ametikohta) eeldab kõrgharidust 58% ametikohtadest:

juhtide 201-st ametikohast eeldab kõrgharidust 98% ametikohti (kõrgharidust ei eeldata vaid 4 komandopealiku asetäitja ametikohal Tuletõrje- ja Päästeametis, kus on nõutav erialane haridus);

nõunike ametikohad eeldavad kõik kõrgharidust;

vanemametnike puhul eeldatakse kõrgharidust 50% ametikohtadest.

Kõrgharidust eeldavate ametikohtade arvust (641,5) on täidetud 97% (622,5 ametikohta), neist kõrgharidusega ametnikega 86% (534,5 ametikohta). Seega 14% ametnikest peaksid veel omandama kõrghariduse. Põhigruppide lõikes on kõrgharidust eeldavate ametikohtade täitmine kõrgharidusega ametnikega järgmine: juhid 88%, nõunikud 78% ja vanemametnikud 86%.

Seisuga 31.12.2001 õppis kõrgkoolis (s.h kraadiõpe) või mujal õppeasutuses 10% ametnikest (113 ametnikku, neist 17 juhti, 3 nõunikku, 90 vanemametnikku ja 3 nooremametnikku).

Juhtidest õppis kõrgkoolis 74% ametnikest, kellel ei ole kõrgharidust, kuid ametikoht seda eeldab, nõunikest – 30%. Vanemametnikest õppis kõrgkoolis 90 ametnikku. Seega omandab vanemametnike põhigrupis kõrgharidust 64% rohkem ametnikke, kui seda eeldavad ametikohale esitatavad haridusnõuded.

Ametnike jaotus teenistusstaaži järgi

Tallinna linna ametiasutustes seisuga 31.12.2001 teenistuses olnud 1113 ametnikust (vt tabel 6) on avaliku teenistuse staaži:

alla ühe aasta – 11% ametnikest,

1-5 aastat – 33% ametnikest,

5-10 aastat – 27% ametnikest,

üle 10 aasta – 29% ametnikest.

 Graafik 7: Ametnike jaotus teenistusstaaži järgi põhigruppide kaupa (seisuga 31.12.2001)

%-des

	Põhigrupp


	alla 1 aasta
	1-5 aastat
	5-10 aastat
	üle 10 aasta

	Juhid
	9
	31
	22
	38

	Nõunikud
	24
	48
	3
	25

	Vanemametnikud
	10
	35
	28
	27

	Nooremametnikud
	26
	15
	38
	21

	Kokku
	11
	33
	27
	29


Põhiliselt on ametnike avaliku teenistuse staaž seostud teenistusega linna ametiasutustes:

14%-l ametnikest on staaž linna teenistuses alla ühe aasta,

36%-l ametnikest on staaž linna teenistuses 1-5 aastat,

27%-l ametnikest on staaž linna teenistuses 5-10 aastat,

23% ametnikest on staaž linna teenistuses üle 10 aasta.

Ametnike liikumine linna ametiasutustes

Perioodil 01.01.2001 kuni 31.12.2001 on linna ametiasutustesse tööle asunud (vt tabel 7) kokku 392 ametnikku. 61% tööle asunud ametnikust oli kõrgharidusega, 17% keskeriharidusega ja 22% keskharidusega. 

Tööle asunud ametnikest moodustasid 67% (263 ametnikku) avalikust teenistusest tulnud ametnikud, 16% erasektorist tulnud ametnikud ja 17% mujalt (s.h ka kohe pärast kõrgkooli lõpetamist) tulnud ametnikud.

Avalikust sektorist tulnud ametnikest on 85% tööle tulnud linna teistest ametiasutustest.

Kuna 1. jaanuarist 2001 korraldati ümber mitmed linna ametiasutused (vt tabel 1) ning sellest tulenevalt liikusid ametnikud ühest linna ametiasutusest teise (nimetati ametisse uutes moodustatud ametiasutustes), moodustab vaadeldaval perioodil tööle asunud ametikest 57% (223 ametnikku)  ametnikud, kes on tulnud linna teistest ametiasutustest. Avalikust teenistusest tulnud ametnikest moodustab linna teistest ametiasutusest tulnud ametnike arv 85%.

Seega uuenes ümberkorralduste käigus linna ametiasutuses kõigi ametnike koosseis kokku 15% (169 väljastpoolt süsteemi tulnud ametnikku 1105,5-st ametniku ametikohast), sealhulgas põhigruppide kaupa:

juhid – 12%,

nõunikud – 37%,

vanemametnikud – 12%,

nooremametnikud – 58%.

169-st väljastpoolt linna ametiasutusi teenistusse asunud ametnikust tulid 40 ametnikku, s.o 24% avalikust teenistusest, 64 ametnikku, s.o 38% erasektorist ja 65 ametnikku, s.o 38% mujalt.

Avalikust teenistusest tuli 7 töötajat (kõik kõrgharidusega) juhti ametikohale, 1 kõrgharidusega töötaja nõuniku ametikohale, 20 töötajat (neist 83% kõrgharidusega) vanemametniku ametikohale ja 8 töötajat nooremametniku ametikohale.

Erasektorist tuli 15 töötajat (neist 80% kõrgharidusega) juhti ametikohale, 7 töötajat (neist 57% kõrgharidusega) nõuniku ametikohale, 40 töötajat (neist 60% kõrgharidusega) vanemametniku ametikohale ja 2 töötajat nooremametniku ametikohale.

Mujalt tuli 3 kõrgharidusega töötajat juhti ametikohale, 9 töötajat (neist 89% kõrgharidusega) nõuniku ametikohale, 29 töötajat (neist 69% kõrgharidusega) vanemametniku ametikohale ja 24 töötajat nooremametniku ametikohale.

Vanemametniku ametikohale tuli väljastpoolt linna ametiasutusi kokku 93 töötajat, neist 69% kõrgharidusega.

Nooremametniku ametikohale tuli väljastpoolt linna ametiasutusi kokku 73 töötajat, neist 14% kõrgharidusega.

Perioodil 01.01.2001 kuni 31.12.2001 on linna ametiasutustest töölt lahkunud (vt tabel 8) 97 ametnikku, s.o 9% linna ametiasutuste ametnike üldarvust (1105,5). Lahkujatest moodustavad:

juhid – 24%,

nõunikud – 15%,

vanemametnikud – 54%,

nooremametnikud – 4%.

2001. aastal on koondatud 18 ametnikku, s.o 2% linna ametiasutuste ametnike üldarvust (1105,5), kellele maksti koondamishüvitust kokku 953950 krooni. Koondatud ametnikud moodustavad töölt lahkunute arvust 19%, neist

juhid – 11%,

nõunikud – 33%,

vanemametnikud – 56%.

Lahkunud ametnikest 18 ametnikku, s.o 19% asusid teenistusse teisel ametikohal avalikus sektoris, neist 9 ametnikku, s.o 50% linna teistes ametiasutustes; 20 ametnikku, s.o 21% asusid tööle erasektorisse; 3 ametnikku, s.o 3% siirdusid pensionile ja 56 ametniku osas, s.o 58%  puuduvad  andmed nende edasise tegevuse kohta.

Kokkuvõtteks

Tallinna linna ametnikkonda kirjeldades võib öelda:

· Tallinna linnaametnik on noor: 42% ametnikest on alla 40-aastased. 27% ametnikest on vanemad kui 51 aastat. Võrreldes 1999. aastaga, mil alla 40-aastaseid ametnikke oli 35%, on ametnikkond noorenenud. 

· Tallinna linnaametnik on hea haridusega: 58% ametnikest on kõrgharidusega. Võrreldes 1999. aastaga, mil kõrgharidusega ametnikke oli 51%, on linnaametnike haridustase tõusnud. 

· Tallinna linnas naistel ja meestel võrdsed võimalused: juhtide hulgas on naisi – 47%, mehi –  53%, nõunike hulgas on naisi – 54% ja mehi – 46%, suurem on aga naiste osa vanemametnike ja nooremametnike hulgas – vastavalt 75% ja 68%. Kokku moodustavad linnaametnikest naised 69% ja mehed 31%. Võrreldes 1999. aastaga, mil mehi oli 28% ametnikest, on linnaametnike hulgas kasvanud meeste osa.

·  Valdavalt on linnateenistuses uue põlvkonna ametnikud: 71%-l ametnikest on avaliku teenistuse staaži alla 10 aasta ning see on seostud teenistusega linna ametiasutustes.

